ລູກຊາຍ ມື້ລາງກາດດາຟີ ໂອ້ລົມກັບ ສານອາຍາ ນາໆຊາດ
ລູກຊາຍຂອງມື້ລາງ ຜູ້ນຳມວມມາກາດດາຟີ ໂອ້ລົມແບບບໍ່ເປັນທາງການ ໂດຍຜ່ານຄົນກາງ ກັບສານອາຍານາໆຊາດ
ພວມມີການໂອ້ລົມແບບບໍ່ເປັນທາງການລະຫວ່າງລູກຊາຍຂອງມື້ລາງຜູ້ນຳມວມມາກາດດາຟີ ທີ່ພວມຫຼົບລີ້ໜີການຈັບກຸມຢູ່ໃນເວລານີ້ແລະສານອາຍານາໆຊາດ ທ້າວ Seif al-Islam ແມ່ນເປັນທີ່ຕ້ອງການໂຕ ໂດຍສານອາຍານາໆຊາດໃນຂໍ້ຫາກໍ່ໂທດ ກຳຕ້ານມະນຸດຊາດ ລາວຖືກກ່າວຫາວ່າໄດ້ສັງຫານພວກພົນລະເຮືອນທີ່ທຳການປະທ້ວງ ໃນລະຫວ່າງການລຸກຮືຂຶນຕໍ່ຕ້ານອຳນາດການປົກຄອງຂອງບິດາຂອງລາວນັ້ນ ໄອຍະການຂອງສານອາຍານາໆຊາດທ່ານ Luis Moreno-Ocampo ກ່າວວ່າໄດ້ມີການ ຕິດຕໍ່ຜ່ານຄົນກາງຫາທ້າວ Seif al-Islam Gadhafi ເພື່ອໃຫ້ເປັນທີ່ແນ່ໃຈວ່າ ຜູ້ກ່ຽວຈະ ໄດ້ຮັບການດຳເນີນຄະດີແບບຍຸຕິທຳ ໃນວັນເສົາມື້ນີ້ ອົງການຂ່າວຣອຍເຕີ້ໄດ້ອ້າງຄຳເວົ້າ ຂອງໄອຍະການທີ່ກ່າວວ່າທ້າວ Seif al-Islam ໄດ້ກ່າວຜ່ານຄົນກາງວ່າລາວບໍ່ມີຄວາມ ຜິດໃດໆໃນຂໍ້ຫາເຫຼົ່ານີ້ ເປັນທີ່ເຊື່ອກັນວ່າ ທ້າວ Seif al-Islam ໄດ້ເດີນທາງຜ່ານທະເລຊາຍຊາຮາຣາໄປຍັງປະ ເທດເພື່ອນບ້ານໃນອາຟຣິກາແລ້ວ ຂະນະດຽວກັນ ອົງການເນໂຕ້ພວມກະກຽມຍຸຕິການປະຕິບັດງານທີ່ດຳເນີນມາເປັນເວລາ 7 ເດືອນຢູ່ໃນລີເບຍໃນມື້ວັນຈັນຈະມານີ້ ບັນດາລັດຖະມົນຕີຂອງອົງການເນໂຕ້ໄດ້ໃຫ້ການອະນຸມັດຕໍ່ມະຕິທີ່ຈະຢຸດເຊົາການປະຕິ ບັດງານໃນການໂຈມຕີທາງອາກາດຂ ອງກຸ່ມພັນທະມິດເນໂຕ້ໃນມື້ວັນສຸກວານນີ້ ຜູ້ນຳ ຂອງອົງການເນໂຕ້ທ່ານ Anders Fogh Rasmussen ກ່າວວ່າການປະຕິບັດງານທາງ ທະຫານຂອງກຸ່ມພັນທະມິດໄດ້ສິ້ນສຸດລົງແລ້ວໃນເວລານີ້ແລະອົງການເນໂຕ້ຈະມ້ວນທ້າຍ ການປະຕິບັດງານຂອງຕົນໃນວິທີທີ່ເໝາະສົມແລະມີການຄວບຄຸມ ອົງການເນໂຕ້ໄດ້ທຳການຕັດສິນໃຈດັ່ງກ່າວນຶ່ງມື້ຫຼັງຈາກສະພາຄວາມໝັ້ນຄົງຂອງອົງການ ສະຫະປະຊາຊາດ ໄດ້ລົງຄະແນນສຽງຍົກເລີກ ການມອບໝາຍສິດອຳນາດໃນການສ້າງຕັ້ງ ການປະຕິບັດງານຂອງອົງການເນໂຕ້